《赠画牛褚冰壑》
元代·周权

魁形硕骨高崚嶒，弭角垂耳行凌兢。蹇余已向田间老，一见此图知画好。

春郊雨后烟草肥，吴犍十角相追随。前行过浦一回顾，后行觳𣫎不敢渡。

牧儿笑怒急掉鞭，茧栗劣黠冲争先。蓑衣不脱春烟煖，一笛斜阳牛背稳。

虽然此笔全于天，安能为我耕砚田。我今身似扶犁者，此景此牛何必写。

好从天厩图骅骝，气厉八极凌高秋。

作者简介：处州人，字衡之，号此山。磊落负隽才。工诗。游京师，袁桷深重之，荐为馆职，弗就。益肆力于词章。有《此山集》。